Εισήγηση στη Γενική Συνέλευση

της Ένωσης Συλλόγων Γονέων & Κηδεμόνων Καισαριανής

Κυριακή 18/10/2026

Ως Ένωση στις συνελεύσεις μας χρειάζεται να θέτουμε όλη την βεντάλια των ζητημάτων, όλων αυτών που διαμορφώνουν την πραγματικότητα που ζουν οι μαθητές στο σημερινό σχολείο αλλά και οι οικογένειές τους. Μια πραγματικότητα που έρχεται σε αντίθεση με το σχολείο που έχουν ανάγκη τα παιδιά μας σήμερα.
Η μόρφωση των παιδιών μας, το κτιριακό, η ανατροφή των παιδιών μας, ζητήματα που μας απασχολούν δεν είναι αποκομμένα από την κατάσταση που βιώνουμε: 
To βάρος των οικονομικών δυσκολιών, των 2 δουλειών, των κυλιόμενων ωραρίων των 13ωρων. Και λέμε ότι δεν είναι αποκομμένα γιατί ένας γονιός που πραγματικά δυσκολεύεται στην καθημερινότητα του για να προσφέρει στο παιδί του, όταν βλέπει μπροστά του εμπόδια αγανακτεί, τον κάνουν και τα παρατά, τον κάνουν να λέει δεν γίνεται τίποτα, θα βρω μόνος μου την λύση.
Εδώ είναι ο ρόλος της Ένωσης και των Συλλόγων. Να δώσουμε το χέρι και να του δείξουμε, ειδικά σε αυτούς τους καιρούς, ότι τίποτα δεν χαρίζεται, η ατομική λύση μπορεί να σε οδηγήσει σε αδιέξοδα και ότι όλοι μαζί με το νου μας στο παιδί μπορούμε να τα καταφέρουμε και έχουμε καλά δείγματα γραφής πχ ΕΠΑΛ, ειδικό, παράλληλες. Δεν είναι και λίγο! Στην Γκράβα και στο Νότιο Τομέα και όπου αλλού οι γονείς βγήκαν μπροστά και έδρασαν οργανωμένα και με αιτήματα, πέτυχαν.
Συγκεκριμένα για την Καισαριανή ποια είναι η πραγματικότητα:
· Σύμπτυξη σε 4ο κλείσιμο τμημάτων σε 6ο και 3ο
· Τα κενά με τα οποία άνοιξαν τα σχολεία της περιοχή μας που δεν καλύπτονται όπως διαπιστώσαμε ούτε με τη β’ φάση αναπληρωτών- και μιλάμε για το δικό τους μέτρημα, όχι για τις πραγματικές ανάγκες.
· Το τεράστιο πρόβλημα με τις ελλείψεις στην παράλληλη στήριξη και τα πολυπληθή τμήματα. 
· Ψυχολόγοι, κοινωνικοί λειτουργοί
· Ακάλυπτα παιδιά σε ΕΒΠ

· ολοήμερα σε νηπιαγωγεία
· Ακάλυπτες ώρες διδασκαλίας 

Εμείς δεν αποδεχόμαστε ως φυσιολογικό να ανοίγουν πρώτα τα σχολεία και μετά να αναζητούνται οι εκπαιδευτικοί, οι νοσηλευτές και το ΕΒΠ. Οι ανάγκες είναι γνωστές και πρέπει να καλύπτονται έγκαιρα, με μαζικούς και μόνιμους διορισμούς. Η μόρφωση των παιδιών μας δεν μπορεί τον 21ο αιώνα να καλύπτεται με φάσεις ούτε με πολλαπλές αναθέσεις, πχ ο φυσικός να κάνει μαθηματικά, ούτε με συμπτύξεις. Στην βάση αυτή προχωρήσαμε σε παρεμβάσεις, 3 στο σύνολο από το καλοκαίρι μέχρι σήμερα, 2 σε Α βάθμια και 1 σε Β βάθμια. Μεγάλη προσοχή και επαγρύπνηση πρέπει να έχουμε στο ειδικό σχολείο όσο αφορά τη μεταφορά των μαθητών από και προς το σχολείο τους. 
Τι έχουμε κάνει ως τώρα και πως προχωράμε ως Ένωση:
Μετά την τελευταία παρέμβαση μας στην Α Βαθμια καλύφθηκαν κρίσιμα κενά στο ειδικό όχι όμως στο σύνολό τους, ενώ με την παρέμβασή μας στη Δευτεροβάθμια αρχές Σεπτέμβρη σώθηκαν 2 ειδικότητες στο ΕΠΑΛ και άνοιξε και 2ο τμήμα στη Μηχανολογία. Και συνεχίζουμε για να καλυφθούν και τα υπόλοιπα κενά, να μην αντιστοιχεί 1 νοσηλευτής για 2 σχολεία, να μην έχουμε σχολείο χωρίς ολοήμερο. Δεν συμβιβαζόμαστε με την αναλόγια 1 παράλληλη για 4 μαθητές ή και με πιο τραγικές ακόμα καταστάσεις. 
Το 1ο δημοτικό έχει μαζέψει υπογραφές για τα κενά στην παράλληλη στήριξη ώστε να λειτουργήσει και αυτό ως ένας μοχλός πίεσης όταν τις καταθέσουμε και προτείνεται για παρέμβαση στις 26/10 για όλα τα σχολεία.
Είναι φανερό ότι η κυβέρνηση θυσιάζει το δικαίωμα των παιδιών στη μόρφωση με σύγχρονους όρους, στον βωμό των «δημοσιονομικών δυνατοτήτων» ή αλλιώς στα κοστολογημένα προγράμματα – από την περίοδο της κρίσης έχει ισοπεδωθεί ο προϋπολογισμός για την παιδεία. Το δικαίωμα των παιδιών μας στη μόρφωση μπήκε και αυτό σε ΕΣΠΑ. Σε κάθε παρέμβαση μας μιλάνε για κόστος, κόστος τα παιδιά μας. Αν δεν τους ταράξουμε τα νερά είτε έχουμε κατακτήσεις είτε όχι αυτοί θα προχωράμε ακάθεκτοι και θα λένε εντάξει προχωράμε τουλάχιστον δεν αντιδράνε φανερά…
Ταυτόχρονα, δεν φτάνει η υποχρηματοδότηση, έχουμε το άνοιγμα της δημόσιας διαβούλευσης για το Εθνικό Απολυτήριο, μια πολιτική της κυβέρνησης της ΝΔ που θα κοστίσει πολύ περισσότερο σε άγχος στους μαθητές, θα πετάξει πολλούς μαθητές εκτός λυκείου, αφού το σχολείο γίνεται πάλι ένα απέραντο εξεταστικό κέντρο, που θα στοιχίσει και οικονομικά στις οικογένειες. Κάναμε μια προσπάθεια πέρσι με σύσκεψη να ανοίξουμε το θέμα αυτό και να ενημερωθούμε – χρειάζεται σε Β Βάθμια αλλά και στις τελευταίες τάξεις του δημοτικού να υπάρξει ενημέρωση. ΟΛΟΙ μαζί να το σταματήσουμε το εθνικό απολυτήριο. Τα επιχειρήματα δεν κρίνεται από μια στιγμή το μέλλον των παιδιών πέφτουν σε κενά αέρος… ούτε το μέλλον των παιδιών κρίνεται στις πολλές εξετάσεις. Γιατί εδώ δεν μιλάμε για σχολείο αλλά για εξεταστικό κέντρο, εδώ δεν μιλάμε για το μέλλον όλων των παιδιών αλλά για αυτών που αντέχει η τσέπη. Γιατί κακά τα ψέματα 3πλές εξετάσεις με 25 και 26 παιδιά στην τάξη δεν βγαίνει χωρίς να βάλει ο γονιός βαθειά το χέρι στην τσέπη. 
Η συζήτηση για το «Εθνικό Απολυτήριο» δεν αφορά απλά τον τρόπο εισαγωγής στα ΑΕΙ, αλλά το ίδιο το περιεχόμενο και τον ρόλο της Εκπαίδευσης. Αν θα είναι χώρος ολόπλευρης μόρφωσης για όλα τα παιδιά ή μηχανισμός διαρκούς κατηγοριοποίησης και αποκλεισμού των μαθητών/τριών. 
Διεκδικούμε και παλεύουμε για:
· Προγράμματα σπουδών και βιβλία που υπηρετούν τη γνώση, την κατανόηση και την κριτική σκέψη, όχι την παπαγαλία. Χρόνος για εμπέδωση, εργαστηριακή δουλειά, εργασίες, πολιτιστικές και κοινωνικές δράσεις. 
· Μόνιμοι διορισμοί, σταθερό προσωπικό, ενισχυτική διδασκαλία μέσα στο σχολείο, ειδική αγωγή και ψυχοκοινωνική στήριξη. 
· Μείωση των μαθητών/τριων ανά τάξη. 20 μαθητές στα μαθήματα γενικής παιδεία και 15 στην κατεύθυνση. Σύγχρονες υποδομές, εργαστήρια, βιβλιοθήκες. 
· Κατάργηση της Τράπεζας Θεμάτων και της Ελάχιστης Βάσης Εισαγωγής 
· Απεριόριστη δυνατότητα πολλαπλών επιλογών προτίμησης στις Πανελλαδικές. 
· Κατοχύρωση βαθμολογίας των μαθημάτων και για τις επόμενες χρονιές. 
· Λειτουργία της Πρόσθετης Διδακτικής Στήριξης και της Ενισχυτικής Διδασκαλίας. 
· Ουσιαστική αναβάθμιση της Επαγγελματικής Εκπαίδευσης με σύγχρονα εργαστήρια, ειδικότητες με επιστημονική βάση και δικαίωμα συνέχισης σπουδών. 
Πολλαπλό βιβλίο 
Το θέμα δεν είναι καινούργιο! Από το 2006, με τα νέα βιβλία τότε, οι εκπαιδευτικοί άνοιξαν τα ζητήματα για το απαράδεκτο περιεχόμενο της σχολικής ύλης. Τώρα αντί να βελτιώσουν το βιβλίο πάμε σε πολλαπλό… ήταν καλό το ένα πάμε για πιο πολλά… Μας απασχολεί τι μαθαίνουν τα παιδιά μας και σίγουρα να το μαθαίνουν ενιαία. Τι μαθαίνουν έχουμε όλοι αρνητική εμπειρία. Μη μιλήσουμε για την ιστορία και το τι διδάσκονται τα παιδιά μας – όταν σημαντικά ιστορικά γεγονότα, από τα οποία προκύπτουν και πολύτιμα διδάγματα για το σήμερα, όπως ο Β’ Παγκόσμιος Πόλεμος, η Αντίσταση, διαστρεβλώνονται, ξεχνιούνται και είναι εκτός ύλης... Και τι σημαίνει αυτό σε συνθήκες όπως οι σημερινές που μεθοδευμένα βγάζουν ξανά τον φασισμό στο προσκήνιο, όπως φάνηκε χαρακτηριστικά και με την πρόσφατη αποφυλάκιση του ναζιστή εγκληματία. Είναι σημαντικός ο ρόλος μας στην καταδίκη του φασισμού και στο να μαθαίνουν τα παιδιά για τα εγκλήματα της ναζιστικής ΧΑ. Στα πλαίσια αυτά ως Ένωση προτείνουμε να κάνουμε μια εκδήλωση για την 28η που να έχει έναν αντιφασιστικό χαρακτήρα με ντοκιμαντέρ, μουσική από σχολικό συγκρότημα.
Κτιριακό
Η Ένωση παραβρέθηκε στο ανοιχτό δημοτικό συμβούλιο για την παιδεία, όπου η τοποθέτηση μας ήταν στην βάσει της σημερινής – κενά και κτιριακό.
Από την μεριά μας δεν μείναμε στις περιγραφές. Έχουμε στα χέρια μας οικονομικά στοιχεία που ζητήσαμε από το Δήμο με αφορμή το δημοτικό συμβούλιο όσο αφορά τη λειτουργία των σχολείων αλλά και εργασίες που έχουν γίνει. Ξέρουμε τι γίνεται στα σχολεία και προσπαθούμε να ενημερωνόμαστε, πόσο μάλλον οι σύλλογοι που από ότι γνωρίζουμε είναι σε συχνή επικοινωνία με τη Δημοτική αρχή.
ΔΕΝ είπαμε ότι όλα βαίνουν καλώς. ΩΣΤΟΣΟ δεν μηδενίσαμε την μελέτη με τα 1,7 εκατομμύρια, τα 700 χιλιάρικα για το έργο του Ειδικού σχολείου, το ζήτημα της νομιμοποίησης των σχολείων που προχώρησε σε θετική κατεύθυνση στο να λυθεί. Όμως δεν ήρθε ουρανοκατέβατη η λύση. Ήρθε ύστερα από συνεχείς παρεμβάσεις και πιέσεις όλων μας, Ένωσης, συλλόγων, γονιών, εκπαιδευτικών, Δημοτικής αρχής. 
Τονίσαμε ότι τα 64 χιλιάρικα για 21 σχολεία δεν φτάνουν και πως ότι έχουμε κερδίσει μέχρι δεν ήταν επαιτεία ενώ επισημάναμε ότι θέλουμε συμμάχους στον αγώνα που έχουμε μπροστά μας. 

Δηλώσαμε ότι τα σχολεία δεν είναι ευθύνη του οποιουδήποτε και με οποιονδήποτε τρόπο. Τα σχολεία είναι ευθύνη του κράτους και χρειάζεται χρηματοδότηση – ΔΕΝ χαρίζουμε τα λεφτά μας για τους πολέμους. ΔΕΝ χειροκροτήσαμε και δεν θα πούμε ευχαριστώ σε πρωθυπουργό και τράπεζες, δεν τους χρωστάμε μας χρωστάνε. Θα πει ένας γονιός αφού στα δίνουν δεν θα τα πάρεις; Θα τα πάρουμε γιατί και το Μαριέττα και τα άλλα προγράμματα είναι από δικά μας λεφτά αλλά δεν θα πούμε και σε χορηγούς ανοίξαμε και σας περιμένουμε. 
Δεν θα κάνουμε τα σχολεία μπάτε σκύλοι αλέστε. Οι σύλλογοι είναι για να οργανώνουν ωραία πράγματα για τα παιδιά, οι εκπαιδευτικοί και οι διευθυντές είναι να ασχοληθούν με τα παιδιά. Η ουσία είναι ότι τα σχολεία μας που τα περισσότερα είναι πολλών χρόνων δεν θέλουν μερεμέτια αλλά ουσιαστικές παρεμβάσεις. 
Εδώ χρειάζεται όχι να αντιπαρατεθούμε αλλά να δούμε πραγματικά τι σχολεία θέλουμε. Κρατικά – δημόσια ενιαία ή σχολεία ιδιωτών με ταμπέλες, σπόνσορες και όταν αντιδράς θα παίρνεις πόδι; 
Εμείς που επιλέγουμε το δημόσιο σχολείο που μας ξεζουμίζουν με 13ωρα δουλειάς και φοροληστεία,  θέλουμε και από το κράτος να μας δίνει πίσω όσα μας παίρνει. 
Ειδικά για το ΡΟΖΑ 
Στη γειτονιά μας είχαμε και την προκλητική φιέστα Μητσοτάκη στο Ειδικό Σχολείο με δηλώσεις που μόνο οργή και θυμό προκαλούν σε γονείς και εκπαιδευτικούς αλλά και στον λαό της πόλης- ήρθε να μιλήσει για την ειδική αγωγή, υποστηρίζοντας ότι το μάτι της κυβέρνησης είναι στραμμένο στην ειδική αγωγή αλλά δεν είδε τα 70 παιδιά σε ένα σχολείο χωρητικότητας 45, δεν είδε τις ελλείψεις σε ΕΒΠ και την μη λειτουργία του ολοήμερου, το μόνο που είδε ήταν η χαρά των τραπεζιτών να τους λέει η κυβέρνηση - σας ευχαριστώ.

Να θυμίσουμε σε αυτούς που θέλουν να ξεχνάνε αλλά για να μάθουν και αυτοί που δεν ξέρουν ότι το σχολείο ανακαινίστηκε για 2 λόγους κι αυτό είναι ανάσα σε έναν γονιό που λέει δεν γίνεται τίποτα και αυτό πρέπει να είναι η σημαία μας.
· 1ον κινητοποιηθήκαμε όλοι μαζί  γονείς, εκπαιδευτικοί, μαζικοί φορείς και Δημοτική Αρχή με κοινό στόχο να φτιαχτεί το σχολείο εδώ και τώρα.
· 2ον γνωρίζαμε ποιος πραγματικά είναι ο ένοχος. Δεν είναι η γραφειοκρατία, δεν είναι η έλλειψη χρημάτων είναι η πολιτική που αδειάζει τα ταμεία για τους ΝΑΤΟϊκούς εξοπλισμούς, και γυρνά την πλάτη στις ανάγκες των παιδιών μας. 
Από πλευράς δα έχουμε τις εξής απαντήσεις:
· Υπάρχει η μελέτη τι θα ενταχτεί στα 1,4 εκατομμύρια η οποία όπως ενημερωθήκαμε από το Δημοτικό Συμβούλιο φτιάχτηκε λαμβάνοντας υπόψη αιτήματα Συλλόγων και Διευθυντών. Με προτεραιότητα για εργασίες υγιεινής και ασφάλειας πχ αναβαθμισμένο ηλεκτρολογικό δίχτυο, σκυροδέματα κα. 
· Από τα 268 προβλήματα που είχαν καταγράφει μέχρι και το καλοκαίρι από τα σχολεία το 88% έχει υλοποιηθεί. Επίσης έχει ολοκληρωθεί το 40% από τα προβλήματα που ήρθαν μετά το άνοιγμα των σχολείων.

· 29/10 ολοκληρώνεται η ΣΑΤΑ. Έχει γίνει το 93% της μελέτης και συνεχίζονται οι εργασίες για το υπόλοιπο.

· Έχουν προμηθευτεί τα σχολεία όλα τα απαραίτητα για την καθημερινή τους λειτουργία πχ καθαριστικά, χαρτικά, γραφική υλη κπλ
· Η συντήρηση των καυστήρων έχει γίνει και μικροεπισκευές όπου χρειάστηκε. 
· Εντάχθηκε το 1ο δημοτικό σε έργο 310.000 ευρώ ενεργειακής αναβάθμισης
· Αναμένεται ο διαγωνισμός για την ενεργειακή αναβάθμιση του 1ου γυμνασίου από την Περιφέρεια. 

· Είναι σε εξέλιξη ο διαγωνισμός της μελέτης για την ανακαίνιση της νέας πτέρυγας του ειδικού σχολείου.
· Έχει καταρτιστεί η μελέτη για τη νέα ΣΑΤΑ 26-27 και αναμένεται ο διαγωνισμός.

ΓΝΩΡΙΖΟΥΜΕ καλά ότι με τα 1,7εκατομμυρια θα πάρουμε μια ανάσα, αλλά το νέο ειδικό νηπιαγωγείο, η αντικατάσταση όλων των κοντέινερ στα σχολεία, η σε βάθος συντήρηση των υφιστάμενων απαιτούνται κονδύλια. Πολλά !! Δηλώσαμε ότι θα είμαστε πάνω από κάθε έργο αν προχωρά και πως... Δεν το κρύβουμε ότι με όλα αυτά που γίνονται γύρω μας είναι ικανό το κράτος να πει STOP τα έργα έχουμε πόλεμο, αλλά εμείς πρέπει ενωμένα να πούμε stop στους πολέμους για να έχουμε έργα, αναδεικνύοντας με αυτό τον τρόπο ποιός φταίει που τα σχολεία μας δεν είναι όπως τα ονειρευόμαστε. 
Στη βάση αυτή ΔΙΕΚΔΙΚΟΥΜΕ 
· να καταρτιστεί ένα διευρυμένο πρόγραμμα συντήρησης και δημιουργίας νέων σχολικών κτηρίων πχ ειδικά σχολεία σε κάθε Δήμο. Με ευθύνη ενός κεντρικού κρατικού φορέα. Εμείς διαφωνούμε με την μετάθεση όλων των ευθυνών στους Δήμους. Το έχουμε δει σε άλλες χώρες και ξέρουμε τα αποτελέσματα. Πληρώνουμε ένα σωρό φόρους στο κράτος δεν θα πληρώσουμε και άλλους πχ τοπική φορολογία. Για μας ασφάλεια στο σχολείο σημαίνει τα παιδιά μας να μην κινδυνέψουν από σεισμό, φωτιά, κεραυνούς, ταβάνια, σκάλες κοκ Όλα όμως τα παιδιά. Μακριά από μας τα κατηγοριοποιημένα σχολεία. Ίδια σχολεία για όλους με ίδιες υποδομές, ίδιες προδιαγραφές. 
· Μόνιμο προσωπικό στους Δήμους για την καθημερινή λειτουργία των σχολείων αλλά και τις ανάγκες των πολιτών (καθαρίστριες, φύλακες, κοκ). Σε αυτή τη βάση στηρίξαμε και στηρίζουμε την απειθαρχία της δημοτικής αρχής στον ν. Βορίδη. Για να έχουμε πολιτισμό, αθλητισμό και ομαλή λειτουργία των σχολείων.
Εκφράζουμε την ανάγκη μας να ολοκληρωθεί το έργο στο Σκοπευτήριο, κόντρα στο «επιλεκτικά ανίκανο» κράτος, για την ανάγκη των παιδιών μας σε πολιτισμό, αθλητισμό και ανάδειξης της ιστορίας μας. 
Καταδικάζουμε τι γίνεται με την αρχή του έτους με τις μονοήμερες εκδρομές. Ακόμα και εκεί προσπαθεί να βάλει εμπόδιο η κυβέρνηση. Αυτή η εξέλιξη είναι πλήγμα στην ολόπλευρη μόρφωση των παιδιών. Οι εκδρομές περιγράφονται στο αναλυτικό πρόγραμμα, συμβάλουν ώστε τα παιδιά να επισκέπτονται οργανωμένα χώρους, που θα συμβάλουν ώστε να συμπληρώνεται η γνώση που αποκτά το παιδί μέσα στην τάξη. Αλλά και ακόμη και οι ψυχαγωγικές εκδρομές συμβάλουν στην κοινωνικοποίηση στην απόκτηση δεσμών μεταξύ τους, είναι αναπόσπαστο κομμάτι της εκπαιδευτικής διαδικασίας. Η κυβέρνηση μετέτρεψε τις εκδρομές σε ένα κυνήγι γραφειοκρατίας, που δεν έχει καμία σχέση με την ασφάλεια των παιδιών και των μαθητών. Αλλά προσπαθεί το κράτος να απαλλαγεί από τις ευθύνες που έχει για να διασφαλίσει την ασφάλεια των εκδρομών, μεταμορφώνοντας σε ελεγκτικό μηχανισμό τους εκπαιδευτικούς. Οι οποίοι για μόνο μια εκδρομή πρέπει να συγκεντρώνουν 18 έγγραφα. Ενώ θα ελέγχουν και την κατάσταση των οχημάτων μεταφοράς!!! Ταυτόχρονα εκτινάσσουν το κόστος των εκδρομών με αποτέλεσμα να μην μπορούν να συμμετέχουν όλοι οι μαθητές. Καλούμε την Κυβέρνηση να πάρει πίσω την Υπουργική Απόφαση, να βρει κονδύλια ώστε να διασφαλίζεται η συμμετοχή όλων των μαθητών στις εκδρομές.

Η συζήτηση και κυρίως η πραγματική μάχη για την παιδεία θέλει μια συμμαχία όλων όσων παλεύουν για το παιδί. Θέλει ρήξεις με όσους βρίσκονται ψηλά, αποφασίζουν για μας χωρίς εμάς και επενδύουν στις μεγάλες μπίζνες, αλλά όχι στη νέα γενιά και τα δικαιώματά της.
Συνοψίζοντας 
1. Προχωράμε σε παρέμβαση σε Α Βάθμια και Βάθμια για τα κενά στις 26/10.
2. Καλούμε την Β Βάθμια με στήριξη της Ένωσης να προχωρήσει σε συζητήσεις για εθνικό απολυτήριο και το πολλαπλό βιβλίο.
3. Οργάνωση και πίεση για το έργο του ειδικού νηπιαγωγείου στην Περιφέρεια
4. Παρακολουθούμε τα έργα τους 1,7 εκ.
5. Αντιφασιστική Εκδήλωση
6. θα γίνουν προσπάθειες και για άλλες εκδηλώσεις – ομιλίες όπως αυτή με τον κο Νικολαΐδη που βοηθά να δεις την αιτία στο πρόβλημα για να το αντιμετωπίσεις. 
7. Έκτακτη παρέμβαση στη Δευτεροβάθμια για την κάλυψη ΕΒΠ στο 1ο Λυκειο

Για μαθητική γιορτή
Εκτιμάμε ότι η Μαθητική Γιορτή ήταν επιτυχημένη. Εκτιμάται ως επιτυχημένη γιατί υπήρξε συμμετοχή από σχεδόν όλους τους συλλόγους και το περιεχόμενο βοήθησε ώστε όλοι με τον τρόπο τους να εκφραστούν. Ήταν η 2η φορά που γονείς συνέβαλλαν αφιλοκερδώς στην μουσική και ξεσήκωσαν. Βοήθησαν όχι μόνο τα ΔΣ αλλά και αρκετοί γονείς και εκπαιδευτικοί. Τα καθαρά έσοδα από την Μαθητική Γιορτή ήταν 518,68 ευρώ που σημαίνει ότι και εκεί πήγαμε καλά. Ανεβάζουμε ολοένα και περισσότερο τον πήχη για του χρόνου γι’ αυτό και από τώρα χρειάζεται να μιλάμε με γονείς και εκπαιδευτικούς που θέλουν να συμβάλλουν στην γιορτή. Δυστυχώς εντοπίζονται φαινόμενα εκπαιδευτικοί αλλά και γονείς εκ των υστέρων να λένε δεν το ήξερα. Ως αντιπρόσωποι μπορούμε να ξεκινήσουμε μια κουβέντα με κόσμο που γνωρίζουμε ότι μπορεί να βοηθήσει – τραγούδι, σκετς, ζωγραφική κοκ. 
Εκλογές
Όπως γνωρίζεται φέτος είναι χρονιά εκλογών στους Συλλόγους Γονέων. Έχουν ήδη ξεκινήσει αρχαιρεσίες. Βασικό για εμάς να γνωρίζουν οι γονείς ποιοι είναι ο σκοποί ενός Συλλόγου και γιατί παλεύουμε. Να μην ξεχνάνε τις οδηγίες, να μαθαίνουμε σε διαδικασίες – αυτό δείχνει οργάνωση και θέληση. Ως Ένωση έχουμε στείλει από πολύ νωρίς όλα τα απαραίτητα έγγραφα και όλες τις οδηγίες που μας ήρθαν από την ΑΣΓΜΕ για όλη τη διαδικασία των εκλογών. Από την ανακοίνωση της Γενικής Συνέλευσης μέχρι και τη Σύσταση του νέου ΔΣ. Είμαστε σε επαφή με όλους τους Συλλόγους για να βοηθήσουμε όσο μπορούμε να γίνει σωστά η διαδικασία από την αρχή μέχρι το τέλος.
